Norwegian Wood (roman)

***Norwegian Wood*** (japansk originaltittel: *Noruwei no mori*) er en roman skrevet av den japanske forfatteren Haruki Murakami. Den ble først utgitt i 1987 og ble utgitt på norsk, oversatt av Ika Kaminka, i 2003. Romanen gjorde Murakami enormt populær i hjemlandet hans, noe han noen ganger syntes var pinlig.

Romanens tittel refererer til Beatles sang «Norwegian Wood (This Bird Has Flown)», skrevet av John Lennon og Paul McCartney. Sangen nevnes gjentatte ganger i romanen og er også karakteren Naokos favorittsang.

Boken har blitt filmatisert av Anh Hung Tran, med Kenichi Matsuyama og Rinko Kikuchi i to av hovedrollene.

## Handling
*Norwegian Wood* er en nostalgisk historie om å miste noen som står deg nær og om seksualitet. Boken begynner på en flytur der bokens hovedperson og forteller, 37 år gamle Toru Watanabe, hører en klissete orkesterversjon av Beatles' sang «Norwegian Wood (This Bird Has Flown)». Sangen får ham til å huske sine begivenhetsrike studentdager på slutten av 1960-tallet.

Tenåringene Toru, hans klassekamerat Kizuki og Kizukis kjæreste Naoko var bestevenner. Kizuki og Naoko så på hverandre som sin sjelevenn, og Toru var etter alle solemerker tilfreds med å spille tredjefiolin. Det idylliske vennskapet blir brått avbrutt når Kizuki begår selvmord på sin 17-årsdag. Både Toru og Naoko blir svært oppskaket, og i tiden etter selvmordet søker de hverandres selskap for å finne trøst. Seksuell tiltrekning oppstår, og kvelden før Naokos 20-årsdag ligger de med hverandre. Toru forstår at det er første gangen for Naoko. Etter hendelsen legger Naoko igjen et brev til Toru der hun skriver at hun vil ha en pause fra ham, og at hun vil avbryte studiene og ta inn på et sanatorium.

I boken er Japan på slutten av 1960-tallet preget av radikale politiske strømninger. Studentene ved Torus internatskole går til streik og krever revolusjon. Tilsynelatende uforklarlig velger imidlertid studentene å avlyse streiken, noe som opprører Toru: han ser dette som hykleri.

Toru blir venner med en klassekamerat fra dramaklassen sin, Midori Kobayashi. Hun er Torus rake motsetning: utadvendt, livlig og selvsikker. Toru er tiltrukket av Midori, selv om han er forelsket i Naoko. Midori gjengjelder følelsene hans, og i Naokos fravær blir forholdet mellom Toru og Midori stadig nærere.

Så drar Toru på besøk til Naoko på sanatoriet oppe i fjellene i nærheten av Kyoto. Der møter han Naokos medpasient Reiko Ishida, som er noe eldre enn Naoko og har vunnet Naokos fortroiighet. Under dette og påfølgende besøk får Toru høre stadig mer om hva Reiko og Naoko har opplevd tidligere, hver på sin kant; Reiko forteller om sitt mislykkede ekteskap og om hva som var bakgrunnen for at hun fikk et mentalt sammenbrudd, og Naoko forteller om sin eldre søsters selvmord, som fant sted mange år tidligere.

Tilbake i Tokyo går Toru og grunner på det han har fått vite om Naokos fortid, og uforvarende skaper han en stadig større avstand mellom seg selv og Midori, ikke minst da han fysisk flytter til en annen bydel uten å tenke på å fortelle henne om det. Han skriver et brev til Reiko og ber om råd om hvordan han skal håndtere sine motstridende følelser for Midori og Naoko. Han vil ikke såre Naoko, men ønsker heller ikke å miste Midori. Reiko råder ham til å satse på den muligheten som har åpnet seg for å finne lykken, og gi forholdet til Midori en sjanse til å utvikle seg.

Senere mottar Toru et brev der det står at Naoko har begått selvmord. Han blir fortvilet, og legger ut på en reise rundt i Japan, uten noe egentlig mål. Etter en måned vender han tilbake til Tokyo. Han tar kontakt med Reiko på sanatoriet, og hun kommer til Tokyo for å besøke ham. Etter en slags minnestund for Naoko på taket av bygningen der Toru har leilighet, går Toru og Reiko til sengs. Etter samleiet har de en dyp og fortrolig samtale, og Toru innser gradvis at det er Midori som er den viktigste personen i livet hans. Etter at Reiko har dratt sin vei ringer Toru til Midori og forteller henne at han elsker henne. Midori spør avmålt: hvor er du nå? Romanen ender med at Toru funderer over hva han skal svare på dette.

## Referanser

Denne artikkelen er helt eller delvis basert på materiale fra den svenskspråklige og den engelskspråklige Wikipedia, tidligere versjon.